ΓΡΑΠΤΗ ΕΡΩΤΗΣΗ E-3170/96 υποβολή: Bryan Cassidy (PPE) προς την Επιτροπή (22 Νοεμβρίου 1996)

Θέμα: Ανάπτυξη της βιομηχανίας δομικών υλικών στο πλαίσιο της Ενιαίας Αγοράς

Πέρυσι ερωτήθη η Ευρωπαϊκή Επιτροπή σχετικά με το πως θα μπορούσε να διασφαλισθεί η ανάπτυξη της βιομηχανίας των δομικών υλικών στο πλαίσιο της Ενιαίας Αγοράς ενώ ταυτόχρονα θα διασφαλίζεται η καλύτερη δυνατή προστασία της ζωής των ευρωπαίων πολιτών (Παραπομπή: Προφορική ερώτηση Η-0710/95 του ευρωβουλευτή Robert Sturdy ((Συζητήσεις του Ευρωπαϊκού Κοινοβουλίου 4-468 (Οκτώβρης 1995). ))). Διαθέτω σήμερα στοιχεία που καταδεικνύουν ότι οι ευρωπαίοι υπάλληλοι των υπηρεσιών πυρόσβεσης, οι πυροσβέστες και οι ειδικοί επί των πυρκαγιών εκφράζουν ανησυχία ότι οι υπό συζήτηση μέθοδοι δοκιμών δεν είναι επαρκώς τεκμηριωμένες και δεν καλύτουν σημαντικά ζητήματα όπως η δημιουργία καπνού και οι σπίθες που συνδέονται με τις πυρκαγιές. Αυτό επιτρέπει π.χ. τη χρήση πλαστικών μονωτικών υλικών στο μέλλον παρά το γεγονός ότι καθίστανται σαφώς επικίνδυνα όταν χρησιμοποιούνται σε κτίρια.

Η πυρκαγιά στο αεροδρόμιο του Dόsseldorf απέδειξε ότι από τη χρησιμοποίηση τέτοιων πλαστικών μονωτικών υλικών, τα οποία σύμφωνα με τις διαβαθμίσεις των γερμανικών αρχών είναι δύσκολο να υπσοτούν ανάφλεξη, μία αρχικά μικρή εστία φωτιάς μπορεί να αποβεί καταστροφική.

Μπορεί η Επιτροπή να εξηγήσει κατά πόσο οι ανησυχίες των εμπειρογνωμόνων σε θέματα πυρκαγιάς είναι αβάσιμες και, εάν θεωρεί ότι οι προγραμματισμένες αποφάσεις ως προς τις μεθόδους δοκιμών πρόκειται να εγγυηθούν την ασφάλεια των ευρωπαίων πολιτών και να αποκλείσουν το ενδεχόμενο μεγάλης πυρκαγιάς από επισφαλή δομικά υλικά.

Οι αποδείξεις που αναφέρω στην ερωτήσή μου έχουν ήδη υποβληθεί στην Ευρωπαϊκή Επιτροπή

Απάντηση του κ. Bangemann εξ ονόματος της Επιτροπής (20 Ιανουαρίου 1997)

Η Επιτροπή συμμερίζεται τις ανησυχίες που εξέφρασε το Αξιότιμο Μέλος σχετικά με την προστασία της ζωής των ευρωπαίων πολιτών, και έχει πλήρη συνείδηση των σχετικών με την πυρασφάλεια θεμάτων που ανακινούν οι επ'αυτής αρμόδιοι ευρωπαίοι ιθύνοντες και λοιποί παράγοντες.

Στο υπόψη πεδίο, οι εργασίες που επιτελούνται σε συνάφεια προς την οδηγία για τα δομικά προϊόντα (CPD) ((Οδηγία 89/106/ΕΟΚ, της 21ης Δεκεμβρίου 1988, ΕΕ L 40, της 11.2.1989. )) αφορούν μόνο την εναρμόνιση των συστημάτων ταξινόμησης έναντι του πυρός. Η ασφάλεια των κτιρίων εξακολουθεί να υπάγεται στην ευθύνη των εθνικών κανονιστικών αρχών εκάστου κράτους μέλους, η δε εφαρμογή της οδηγίας CPD οφείλει να μην επηρεάζει αρνητικά τα σημερινά επίπεδα πυρασφάλειας των κτιρίων.

Οι εργασίες της Επιτροπής με αντικείμενο τα συστήματα ταξινόμησης έναντι του πυρός έχουν κατά κύριο λόγο ως στόχο την εναρμόνιση των μεθόδων δοκιμής, όπου σήμερα σε όλο τον κοινοτικό χώρο εφαρμόζονται περί τις 30 τέτοιες μέθοδοι, η πληθώρα των οποίων συνιστά περιττό βάρος για τους δυνητικούς εξαγωγείς. Aκόμη δεν έχει αποφασιστεί τελικά το πώς να αντιμετωπιστούν, κατά τρόπο εναρμονισμένο, τα ζητήματα της παραγωγής καπνού και των αναφλεγμένων σταγονιδίων. Ελλείψει προτάσεων για εναρμονισμένες λύσεις, τα κράτη μέλη θα διατηρήσουν το δικαίωμα να εκδίδουν κανονιστικές ρυθμίσεις σε εθνικό επίπεδο, τηρώντας δεόντως τις διατάξεις της συνθήκης (για την Ευρωπαϊκή Κοινότητα), ως προς τις ανωτέρω δύο παραμέτρους.

Η Επιτροπή επισημαίνει επίσης ότι οι αρμόδιες για την πυρασφάλεια εθνικές κανονιστικές αρχές εκάστου κράτους μέλους έχουν πλήρη εμπλοκή στις εργασίες με αντικείμενο τα συστήματα ταξινόμησης έναντι των πυρός, μέσω συγκροτηθείσας προς τούτο ειδικής ομάδας. Επιπλέον, η μόνιμη επιτροπή δομικών κατασκευών ενημερώνεται πλήρως με γραπτές εκθέσεις προόδου σε κάθε συνεδρίαση, και θα υποβληθούν προς ψήφιση επισήμως από την εν λόγω επιτροπή τυχόν αποφάσεις που σχετίζονται με τη θέσπιση συστήματος ταξινόμησης.

Εν κατακλείδι, η Επιτροπή τονίζει ότι η ανάπτυξη της ενιαίας αγοράς στα δομικά υλικά δεν θα θίξει τα επίπεδα ασφάλειας, και ότι οι αποφάσεις που αφορούν μεθόδους δοκιμής για την ταξινόμηση έναντι του πυρός οφείλουν να μην επηρεάσουν αρνητικά την ασφάλεια των ευρωπαϊων πολιτών.